मध्य प्रदेश के सिहोर में बेमौसम बारिश और ओले पड़ने से फसलों को भारी नुकसान पहुंचा है। इससे वहां के किसान परेशान हैं। मौसम वैज्ञानिकों के मुताबिक खराब मौसम का प्रकोप अभी तीन-चार दिन और रहेगा। इससे बचने के लिए सिहोर के पूर्व भाजपा विधायक रमेश सक्सेना ने सभी किसानों से हनुमान चालीसा का पाठ करने का अनुरोध किया है। भाजपा नेता ने दावा किया है कि अगर हर गांव में एक घंटे हनुमान चालीसा का प्रतिदिन पाठ लोगों ने कर लिया तो इस प्राकृतिक आपदा से निपटा जा सकता है। उन्होंने इस बावत लोगों से निवेदन किया है कि पांच दिनों तक प्रतिदिन एक घंटा हनुमान चालीसा का पाठ करें। सक्सेना ने कहा कि चूंकि वैज्ञानिकों ने बताया है कि अगले चार से पांच दिन तक प्राकृतिक प्रकोप रहेगा। ओले के साथ-साथ बारिश भी होगी। इसलिए सभी किसान भाई प्रतिदिन एक घंटा हुनमान चालीसा का पाठ करें।